Diari Oficial de la Generalitat Valenciana


Sumari del DOGV 9856, del 24-05-2024 (2024/4821)

ORDE 6/2024, de la Conselleria d'Agricultura, Ramaderia i Pesca, per la qual s'establixen les bases reguladores de les ajudes a la certificació de la producció ecològica a la Comunitat Valenciana.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9856

Data del DOGV
:   24-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/4821


Data del document
:   23-05-2024

Organisme emissor
:   Conselleria d'Agricultura, Ramaderia i Pesca

Tipus de document
:   Ordre

Anàlisi jurídica

ORDE 6/2024, de la Conselleria d'Agricultura, Ramaderia i Pesca, per la qual s'establixen les bases reguladores de les ajudes a la certificació de la producció ecològica a la Comunitat Valenciana. [2024/4821]  
PREÀMBUL  
  
I  
  
Mitjançant l'Orde 29/2017, de 6 de novembre, de la Conselleria d'Agricultura, Medi Ambient, Canvi Climàtic i Desenvolupament Rural, per la qual s'establixen les bases reguladores de les ajudes per al suport a la certificació de la producció ecològica a la Comunitat Valenciana, en el marc del I Pla valencià de producció ecològica 2016-2020, es van aprovar les bases reguladores de les subvencions a la certificació de la producció ecològica en el territori de la Comunitat Valenciana.  
  
L'Orde 29/2017, de 6 de novembre, va demostrar ser un instrument eficaç per a potenciar la producció, la transformació i el consum dels productes agrícoles i ramaders ecològics.   
En 2022 es va considerar oportú aprovar una nova orde de bases per a donar continuïtat a la línia d'ajudes dins del marc de la nova reglamentació comunitària per a la producció ecològica i de la programació valenciana. D'una banda, des de l'1 de gener de 2022 era aplicable el Reglament (UE) 2018/848, del Parlament Europeu i del Consell, de 30 de maig de 2018, sobre producció ecològica i etiquetatge dels productes ecològics, pel qual es deroga el Reglament (CE) núm. 834/2007, del Consell, i es requeria actualitzar la referència normativa de la línia d'ajudes. D'altra banda, l'Orde 29/2017 estava vinculada al I Pla valencià de producció ecològica 2016-2020, que en 2021 havia sigut substituït pel II Pla valencià de transició agroecològica 2021-2025.  
  
Així, mitjançant l'Orde 5/2022, de 24 de maig, de la consellera d'Agricultura, Desenvolupament Rural, Emergència Climàtica i Transició Ecològica, es van aprovar les noves bases reguladores de les ajudes a la certificació de la producció ecològica a la Comunitat Valenciana.   
  
  
II  
  
L'Orde 5/2022 es va aprovar d'acord amb la modificació operada en el seu moment pel Decret llei 6/2021, d'1 d'abril, del Consell, en l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que va eliminar la consideració de disposició de caràcter general de les ordes de bases reguladores de subvencions.  
Com a conseqüència d'haver-se adoptat en aquell moment en l'Orde 5/2022 les bases reguladores com a acte administratiu múltiple, sense vocació de permanència i vinculat a la duració determinada del Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica per als exercicis 2021-2023, ha expirat el seu termini de vigència.  
D'altra banda, l'1 de gener de 2024 va entrar en vigor el Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis. L'esmentat Reglament (UE) 2023/2831 substituïx el Reglament (UE) 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, i per això, és procedent actualitzar la referència normativa en l'orde que establix les bases reguladores de l'ajuda.  
Es considera necessari mantindre les mesures de suport destinades a ajudar a certificar la producció ecològica. Es tracta d'un règim d'ajudes que ha potenciat la producció, la transformació i el consum dels productes agrícoles i ramaders ecològics, que constituïx un instrument eficaç en favor de la competitivitat en el sector agrari i que oferix als consumidors, a través del sistema de control i certificació, una garantia objectiva de la presència d'una sèrie d'atributs de valor en el producte.   
En definitiva, sorgix la necessitat d'aprovar una nova orde de bases reguladores de les subvencions esmentades que servisca com a disposició de caràcter general i amb vocació de permanència, sense vinculació temporal a la vigència del Pla estratègic de subvencions ni a futurs plans de producció ecològica de la Comunitat Valenciana, i en la qual, així mateix, es faça referència a la reglamentació comunitària de minimis en vigor.  
La present orde, dotada amb fons propis de la Generalitat, aprova un nou règim d'ajudes dirigit a les persones agricultores i ramaderes i a les empreses agràries que operen d'acord amb el Reglament (UE) 2018/848, del Parlament Europeu i del Consell, de 30 de maig.  
  
  
  
III  
  
En el present règim d'ajudes, a les persones operadores dedicades a la producció primària de productes agrícoles (inscrites en el Registre de productors segons la base segona de l'annex d'esta orde) els resulta d'aplicació el Reglament (UE) 1408/2013, de la Comissió, de 18 de desembre, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L352, de 24.12.2013). A la resta de les persones operadores (inscrites en el Registre d'empreses segons la base segona de l'annex), els resulta aplicable el Reglament (UE) 2023/2831 de la Comissió, de 13 de desembre, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis.  
  
Atenent les competències estatutàries atribuïdes a la Generalitat en matèria de qualitat i seguretat agroalimentària i el que disposa el Reial decret 833/2014, de 3 d'octubre, pel qual s'establix i regula el Registre general d'operadors ecològics i es crea la Mesa de Coordinació de la Producció Ecològica, per a la gestió de les ajudes que es regulen en la present orde es designa com a òrgan d'assistència el Comité d'Agricultura Ecològica de la Comunitat Valenciana (CAECV). Esta designació es justifica per les funcions atribuïdes a l'entitat esmentada, en la seua qualitat d'autoritat de control, amb competències en matèria de control, certificació, representació i defensa dels productes ecològics, segons el que disposa l'Orde 30/2010, de 3 d'agost, de la Conselleria d'Agricultura, Pesca i Alimentació, per la qual s'aprova el text del Reglament sobre producció i etiquetatge dels productes ecològics i del Comité d'Agricultura Ecològica de la Comunitat Valenciana (CAECV).  
  
La present orde s'adequa als principis de bona regulació, d'acord amb l'article 129 de la Llei 39/2015, d'1 d'octubre, del procediment administratiu comú de les administracions públiques. La iniciativa normativa està justificada per raons d'interés general i és l'instrument més adequat per a garantir la consecució de les finalitats que s'han exposat anteriorment, d'acord amb els principis de necessitat i eficàcia. A més, conté la regulació imprescindible per a atendre la necessitat que cal cobrir amb la norma i és coherent amb la resta de l'ordenament jurídic nacional i de la Unió Europea, segons els principis de proporcionalitat i seguretat jurídica.   
En aplicació del principi de transparència, es possibilitarà l'accés senzill, universal i actualitzat a la present norma, en els termes establits en l'article 7 de la Llei 19/2013, de 9 de desembre, de transparència, accés a la informació pública i bon govern. Així mateix, en la seua aplicació, s'evitaran càrregues administratives innecessàries i es racionalitzarà la gestió dels recursos públics, en compliment del principi d'eficiència de les administracions públiques.   
Com a expressió del principi de planificació normativa en l'àmbit de les subvencions, les presents bases, de conformitat amb l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 8.1 de la Llei 38/2003, de 17 de novembre, general de subvencions, s'integren en el Pla estratègic de subvencions 2024-2026 de la Conselleria d'Agricultura, Ramaderia i Pesca i els seus organismes públics, aprovat mitjançant la Resolució de 5 d'abril de 2024, del conseller d'Agricultura, Ramaderia i Pesca (DOGV núm. 9826, de 11.04.2024).  
  
IV  
  
Per tot això, en virtut de les facultats que em conferixen l'article 28.e de la Llei 5/1983, de 30 de desembre, del Consell, i els articles 160.2.b i 165.2 de la Llei 1/2015; en atenció al que s'exposa en el Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i en el Decret 112/2023, de 25 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, modificat pel Decret 126/2023, de 4 d'agost, del Consell, després de la realització del tràmit d'audiència i informació pública; demanats els informes preceptius de l'Advocacia General i de la Intervenció; a proposta de la Direcció General de Desenvolupament Rural,  
  
  
ORDENE  
  
Article únic. Objecte i finançament  
1. La present orde té per objecte l'aprovació de les bases reguladores per a la concessió d'ajudes per al suport a la certificació de la producció ecològica a la Comunitat Valenciana recollides en l'annex de la present orde.  
2. Estes subvencions són finançades exclusivament amb fons de la hisenda pública valenciana.  
  
  
DISPOSICIÓ ADDICIONAL  
  
Única. Clàusula de no incidència pressupostària  
L'aprovació d'estes bases no implica, per si mateixa, obligacions econòmiques directes en els pressupostos de la Generalitat, sense perjuí de les convocatòries que puguen efectuar-se, d'acord amb la consignació pressupostària que s'establisca en l'exercici corresponent.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions de rang igual o inferior que s'oposen al que disposa esta orde.  
  
  
DISPOSICIONS FINALS  
  
Primera. Disposicions aplicables i desplegament  
Es faculta la persona titular de la direcció general amb competències en matèria de producció ecològica per a dictar totes les instruccions de caràcter intern i organitzatiu que siguen necessàries per a l'aplicació i el desplegament d'esta orde i de les convocatòries corresponents.  
  
Segona. Entrada en vigor  
Esta orde entrarà en vigor l'endemà de publicar-se en el Diari Oficial de la Generalitat Valenciana.  
  
València, 23 de maig de 2023  
  
El conseller d'Agricultura, Ramaderia i Pesca,  
JOSÉ LUIS AGUIRRE LARRAURI  
  
  
  
ANNEX  
Bases reguladores per a la concessió d'ajudes a la certificació de la producció ecològica a la Comunitat Valenciana  
  
Primera. Objecte  
L'objecte de la subvenció és cobrir parcialment el cost de la certificació dels productes agroalimentaris ecològics com a mesura d'incentivació a la producció ecològica en l'àmbit de la Comunitat Valenciana, d'acord amb el programa de la qualitat dels aliments regulat en el Reglament (UE) 2018/848, del Parlament Europeu i del Consell, de 30 de maig.  
  
Segona. Persones beneficiàries i obligacions  
1. Podran ser persones beneficiàries de l'ajuda establida en la present orde les persones físiques o jurídiques inscrites en el Registre d'operadors titulars d'explotacions agropecuàries (Registre de productors) i/o en el Registre d'operadors titulars d'empreses d'elaboració, manipulació, envasament, emmagatzematge, exportació o comercialització de productes ecològics (Registre d'empreses), d'acord amb la normativa que regula la producció i l'etiquetatge dels productes ecològics, i el Comité d'Agricultura Ecològica de la Comunitat Valenciana (CAECV), en la data de finalització del termini de presentació de les sol·licituds d'ajuda en la convocatòria corresponent.  
  
2. Amb caràcter general, les persones beneficiàries de les ajudes hauran de complir les obligacions següents:  
a) No tindre retirada definitivament la certificació en el Registre d'operadors titulars d'explotacions agropecuàries (Registre de productors) o en el Registre d'operadors titulars d'empreses d'elaboració, manipulació, envasament, emmagatzematge, exportació o comercialització de productes ecològics (Registre d'empreses), d'acord amb el que disposa la normativa sobre producció i etiquetatge dels productes ecològics i del Comité d'Agricultura Ecològica de la Comunitat Valenciana (CAECV).  
b) Acreditar la seua identitat i, abans de dictar-se la proposta de resolució de concessió, trobar-se al corrent en el compliment de les seues obligacions tributàries i davant de la Seguretat Social.  
c) Sotmetre's a les actuacions de comprovació, que efectuarà l'òrgan concedent, així com a qualssevol altres actuacions de comprovació i control financer que corresponen a la Intervenció General en relació amb les subvencions i les ajudes concedides i amb les que preveu la legislació del Tribunal de Comptes, per a la qual cosa aportaran tota la informació que els siga requerida en l'exercici d'estes actuacions.  
d) Aportar una declaració responsable de la no concurrència de cap de les circumstàncies previstes en els punts 2 i 3 de l'article 13 de la Llei 38/2003, general de subvencions, incloent-hi la inexistència d'obligacions de reintegrament d'altres subvencions o ajudes o, si és el cas, el fidel compliment de les seues obligacions de reintegrament d'altres subvencions o ajudes, d'acord amb els termes establits en l'article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre's a complir este requisit durant el temps inherent a l'exercici del dret de cobrament de la subvenció.  
e) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud o obtenció d'altres ajudes per a la mateixa finalitat concedides per altres administracions o ens públics, així com la modificació de les circumstàncies que hagueren fonamentat la concessió de la subvenció en els termes d'esta orde. Esta comunicació haurà d'efectuar-se tan prompte com es conega la situació i, en tot cas, amb anterioritat a l'abonament de l'ajuda.  
f) Presentar una declaració responsable de les ajudes de minimis concedides a la persona sol·licitant durant els tres anys anteriors, amb indicació de l'import, l'organisme concedent, la data de concessió i el règim d'ajudes en què s'emparen. Si és el cas, presentar una declaració responsable de no haver rebut cap ajuda de minimis.  
g) Acreditar, mitjançant una declaració responsable, el compliment de la normativa sobre integració laboral de persones amb discapacitat aplicable a les persones beneficiàries de subvencions de la Generalitat o, si és el cas, l'exempció d'esta obligació.  
h) Procedir al reintegrament dels fons percebuts quan siga procedent, de conformitat amb el que establixen els articles 36, 37 i 40 de la Llei 38/2003, de 17 de novembre, general de subvencions.  
i) Qualsevol altra que corresponga legalment com a persona beneficiària de subvencions públiques.  
3. L'incompliment de les obligacions anteriors donarà lloc a l'exigència de les responsabilitats que corresponguen, d'acord amb la legislació vigent.  
  
  
Tercera. Gastos subvencionables i quantia de les ajudes  
1. Seran gastos subvencionables les quotes de manteniment anual per control i certificació abonades per persones beneficiàries de la present orde al CAECV en l'exercici corresponent a la convocatòria. No es consideraran subvencionables les quotes de concessió de la certificació, ampliació, reducció del període de conversió o un altre tipus de gastos abonats al CAECV.  
2. L'ajuda consistirà en un percentatge dels gastos subvencionables, que s'establirà en cada convocatòria d'ajudes, respectant el límit màxim permés per la reglamentació europea d'aplicació. La intensitat de l'ajuda serà com a màxim el 90 % dels gastos subvencionables.  
  
3. En el supòsit de crèdit insuficient per a atendre tot el gasto considerat subvencionable amb la intensitat d'ajuda establida en la convocatòria corresponent, es prorratejarà el crèdit disponible i s'atorgarà la mateixa intensitat d'ajuda a totes les persones beneficiàries que complisquen els requisits que establixen les presents bases.  
  
4. La quantia de l'ajuda atorgable per persona beneficiària no podrà superar l'import de 2.000 euros anuals.  
5. Respecte als imports totals de les ajudes de minimis, caldrà ajustar-se al que disposa la base onzena.   
  
Quarta. Òrgans competents per a la tramitació  
1. La realització de les convocatòries anuals de l'ajuda regulada en les presents bases correspon a la persona titular de la direcció general amb competències en matèria de producció ecològica, per delegació de la persona titular de la conselleria amb competències en matèria d'agricultura.  
2. L'ordenació i la instrucció dels expedients correspon a la direcció general amb competències en matèria de producció ecològica, a través del servici de l'esmentada direcció general competent en esta matèria. L'òrgan instructor realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals ha de formular-se la proposta de resolució.  
3. D'acord amb l'article 22 de la Llei 38/2003, de 17 de novembre, general de subvencions, es constituirà un òrgan col·legiat, que serà el responsable de realitzar l'estudi, la valoració i la consideració com a beneficiàries de les sol·licituds de subvenció.  
L'òrgan col·legiat es constituirà com a comissió de valoració i estarà integrat per:  
a) Presidència: la persona titular del servici amb competències en matèria de producció ecològica.  
b) Vocals: dos persones integrants del servici esmentat, una de les quals exercirà les funcions de secretària. La persona titular de la direcció general amb competències en producció ecològica designarà els vocals de la comissió de valoració i procurarà que hi haja una presència paritària de dones i hòmens, en atenció al que disposa l'article 10 de la Llei 9/2003, de 2 d'abril, de la Generalitat, per a la igualtat entre dones i hòmens.  
4. El Comité d'Agricultura Ecològica de la Comunitat Valenciana (CAECV), d'acord amb les seues funcions com a autoritat de control i certificació de la producció ecològica de la Comunitat Valenciana, actuarà com a òrgan d'assistència de l'òrgan instructor per a la gestió de les ajudes regulades en la present orde. El CAECV assistirà l'òrgan instructor en les qüestions que permeten determinar la inscripció de les persones sol·licitants en els corresponents registres d'operadors ecològics i la certificació de les quotes abonades, així com en totes les qüestions addicionals que permeten agilitzar el procediment.  
  
  
Quinta. Òrgans competents per a la resolució  
L'òrgan competent per a la resolució del procediment serà la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura. Esta delegació inclou així mateix la corresponent a la resolució d'eventuals recursos de reposició interposats contra la resolució del procediment.  
  
  
  
Sexta. Sol·licitud i documentació que cal presentar  
1. Es publicarà en el Diari Oficial de la Generalitat Valenciana l'oportuna convocatòria o convocatòries corresponents d'acord amb el procediment i els criteris fixats en estes bases reguladores.  
2. Les sol·licituds de subvenció s'han de dirigir a la direcció general competent en matèria de producció ecològica. El termini de presentació de sol·licituds i la forma de presentació es determinarà en cada convocatòria.  
3. La presentació de la sol·licitud es realitzarà preferentment per mitjans telemàtics, per a la qual cosa s'utilitzaran els impresos i documents disposats en l'adreça electrònica que figurarà en la convocatòria d'ajudes. Per a accedir a este sistema telemàtic, la persona sol·licitant haurà de disposar de firma electrònica admesa per la seu electrònica de la Generalitat (https://sede.gva.es/va/sede\_certificados).  
En tot cas, la presentació de la sol·licitud s'efectuarà per mitjans telemàtics quan les persones sol·licitants estiguen obligades a relacionar-se electrònicament amb l'Administració, en els termes establits en l'article 14 de la Llei 39/2015, d'1 d'octubre, del procediment administratiu comú de les administracions públiques.  
4. Les sol·licituds s'han d'acompanyar de la documentació següent, segons els models normalitzats:   
a) Acreditació de la identitat de la persona física o jurídica sol·licitant, en cas de no autoritzar la consulta per part de l'òrgan gestor del procediment.  
b) Acreditació, quan siga procedent, de la identitat del representant legal, quan esta representació la duga a terme una persona jurídica, en cas de no autoritzar la consulta per part de l'òrgan gestor del procediment.  
c) Acreditació d'estar al corrent de les obligacions tributàries, estatals i autonòmiques, i amb la Seguretat Social, en cas de no autoritzar o oposar-se a la consulta per part de l'òrgan gestor del procediment.   
d) Factura o factures de manteniment de la certificació corresponent a l'any de la convocatòria, emeses pel Comité d'Agricultura Ecològica de la Comunitat Valenciana, juntament amb els corresponents justificants bancaris del pagament.  
e) Una altra documentació que s'estime convenient i que es determine en la convocatòria corresponent.  
5. No serà necessari aportar al procediment la documentació que s'haja presentat anteriorment davant d'esta administració, sempre que les dades que conté no hagen variat i continuen vigents. Si és el cas, la persona sol·licitant ho haurà de posar en coneixement de l'òrgan gestor, per a la qual cosa indicarà la unitat administrativa davant de la qual es va presentar la documentació requerida, així com el procediment, l'expedient i la data en què es va aportar.  
  
Sèptima. Instrucció del procediment de concessió  
1. L'òrgan instructor examinarà les sol·licituds quant a la conformitat amb esta orde i la resta de normativa aplicable.  
2. L'òrgan instructor comprovarà d'ofici el compliment del requisit d'inscripció en el Registre de productors i/o Registre d'empreses.  
  
3. En el cas que la sol·licitud no reunisca els requisits exigits o la documentació presentada no siga la preceptiva, es requerirà per escrit a la persona sol·licitant que, en un termini de deu dies, esmene o presente la documentació d'acord amb el que s'ha demanat, amb la indicació expressa que, si no ho fa, es considerarà que ha desistit de la seua sol·licitud de subvenció, prèvia resolució, segons el que preveu l'article 68 de la Llei 39/2015, d'1 d'octubre, del procediment administratiu comú de les administracions públiques.  
4. L'òrgan instructor podrà requerir a la persona sol·licitant informació més ampliada i dur a terme les actuacions que considere necessàries per a determinar i comprovar dades; tot això, a l'efecte d'una tramitació adequada del procediment fins que es resolga.  
5. Una vegada l'òrgan instructor haja comprovat que les sol·licituds reunixen els requisits dels apartats anteriors, la comissió de valoració avaluarà les sol·licituds i elaborarà la proposta de resolució de concessió i pagament. L'òrgan instructor elevarà esta proposta a l'òrgan competent per a la seua resolució.  
  
  
  
Octava. Procediment de concessió. Justificació i pagament de l'ajuda  
1. Mitjançant la convocatòria corresponent s'establirà el termini per a la presentació de les sol·licituds d'ajuda, la línia pressupostària i la dotació pressupostària assignada a esta convocatòria.   
2. El procediment de concessió d'estes ajudes serà el de concurrència. La concessió de les ajudes s'atorgarà a totes les persones sol·licitants que formulen la seua sol·licitud dins del termini i acrediten el compliment degut de tots els requisits, amb el límit fixat en cada cas pel crèdit disponible.   
3. L'òrgan instructor comprovarà l'adequada justificació de la realització de l'activitat subvencionada i el compliment de totes les obligacions que es deriven de l'aplicació de la present orde. El termini de justificació de l'ajuda finalitzarà l'últim dia del termini de presentació de sol·licituds de la convocatòria anual corresponent.  
4. El gasto subvencionable haurà de justificar-se íntegrament mitjançant la presentació del compte justificatiu, segons el que establix l'article 72 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions. Només s'abonarà la part de la subvenció proporcional als justificants de gasto aportats, sempre que es complisquen els requisits que establix el punt 2 de la base segona d'esta orde.   
  
La justificació de les quotes abonades per les persones operadores s'acreditarà a través de les factures i els justificants de pagament de la quota de manteniment anual pel control i la certificació ecològica de cada persona operadora, sense perjuí que esta informació es puga corroborar amb un certificat emés pel CAECV que indique operadors i imports abonats i no retornats.   
D'acord amb l'apartat 1 de la base tercera, no s'admetran per a la justificació del gasto subvencionable les factures de concessió de la certificació, ampliació, reducció del període de conversió o un altre tipus de gastos abonats al CAECV.  
5. Es consideren com a gastos realitzats els que hagen sigut efectivament pagats amb anterioritat a la finalització del període de presentació de sol·licituds.  
6. En el cas que no hi haja crèdit suficient per a atendre tot el gasto considerat subvencionable, es prorratejarà el crèdit disponible i s'atorgarà la mateixa intensitat d'ajuda a totes les persones beneficiàries que complisquen els requisits que s'indiquen en el paràgraf anterior.  
  
7. A la vista del compliment dels requisits indicats en estes bases, la comissió de valoració prevista en la base quarta avaluarà les sol·licituds i elaborarà la proposta de concessió i pagament, que s'elevarà a l'òrgan competent per a la seua resolució.  
8. D'acord amb l'article 34.3 de la Llei 38/2003, de 17 de novembre, general de subvencions, i amb l'article 164.i de la Llei 1/2015, de 6 de febrer, d'hisenda pública, del sector públic instrumental i de subvencions, el pagament de les ajudes es realitzarà amb la justificació prèvia, per part de la persona o entitat beneficiària, de la realització de l'activitat subvencionada. Així mateix, es produirà la pèrdua del dret al cobrament total o parcial de la subvenció en el supòsit de falta de justificació o de concurrència d'alguna de les causes previstes en l'article 37 de l'LGS.  
9. La resolució de concessió i pagament serà motivada d'acord amb el que preveu la present orde i contindrà una llista de les persones beneficiàries amb la informació individualitzada següent: el gasto subvencionable, la quantia de les ajudes concedides com a percentatge del gasto subvencionable en equivalent de la subvenció bruta, així com el caràcter de minimis, amb la referència expressa al títol i a la publicació del reglament en el DOUE.  
10. El termini màxim de resolució i notificació s'establix en sis mesos, comptats des de la data d'inici del termini de presentació de sol·licituds. La falta de resolució en termini tindrà efectes desestimatoris en els termes que preveu l'article 25 de la Llei 39/2015, d'1 d'octubre, del procediment administratiu comú de les administracions públiques, així com l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.  
  
  
  
Novena. Modificació de la resolució, reintegrament i sancions  
1. Tota alteració de les condicions que s'han tingut en compte per a la concessió de la subvenció, així com l'obtenció d'altres subvencions i ajudes concedides per qualsevol altra entitat pública o privada, s'haurà de notificar i justificar per escrit a la direcció general amb competència en matèria de producció ecològica, i podrà donar lloc a la modificació de la resolució de concessió de la subvenció, sempre que se salvaguarden els requisits mínims establits en esta orde i la finalitat per a la qual es va concedir l'ajuda.   
A este efecte, la persona titular de la direcció general amb competències en matèria de producció ecològica, per delegació de la persona titular de la conselleria amb competències en agricultura, dictarà l'oportuna resolució de liquidació, en la qual es reajustaran els imports de la subvenció concedida sobre la nova base, i s'iniciarà, si és el cas, el procediment de reintegrament que preveuen els articles 36 i 37 de la Llei 38/2003, de 17 de novembre, general de subvencions, així com el títol X, capítol III, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
2. Sense perjuí del que preveuen els apartats anteriors, quan els fets puguen ser constitutius d'infracció administrativa, s'iniciarà el procediment sancionador corresponent, segons el que preveu el títol IV de la Llei 38/2003, de 17 de novembre, general de subvencions, en els seus preceptes bàsics, així com el títol X, capítol IV, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
La delegació inclosa en la base quinta d'estes bases no inclou la corresponent a la resolució dels expedients sancionadors.  
  
Dècima. Controls i seguiment  
1. La direcció general competent en matèria de producció ecològica establirà els mecanismes de control necessaris per a assegurar el compliment de la finalitat per a la qual es concedix la subvenció, que seran els que recull l'apartat següent.  
2. A més dels controls administratius de les sol·licituds d'ajuda, que tindran per objecte comprovar l'efectiu compliment del que preveuen les presents bases i la normativa aplicable, haurà de comprovar-se:  
  
a) L'existència de documents comptables o d'un altre tipus, en poder dels organismes o les empreses que duguen a terme les actuacions objecte d'ajuda, que justifiquen els pagaments efectuats per la persona beneficiària.   
b) La veracitat de la documentació acreditativa del contingut de les declaracions responsables presentades per la persona sol·licitant al llarg del procediment de sol·licitud de l'ajuda.  
c) La conformitat de la destinació efectiva o prevista de les actuacions amb la descripció feta en la sol·licitud d'ajuda.  
d) El compliment dels compromisos i les obligacions derivats de la concessió d'ajuda.  
3. La comprovació administrativa de la justificació documental de la subvenció es farà mitjançant la revisió de la documentació preceptiva per al pagament que preveuen estes bases i la convocatòria. La comprovació material es farà en els termes que establix el pla de control que elaborarà a este efecte la direcció general competent en matèria de producció ecològica en els termes que establix l'article 169.3 de la Llei 1/2015. El control podrà consistir no sols en la verificació del compliment dels requisits i les obligacions específiques que establixen les bases reguladores i la convocatòria, sinó també en visites a la seu de les persones i entitats beneficiàries a l'efecte de verificar l'execució de la finalitat i, fins i tot, en l'examen dels seus registres comptables, comptes o estats financers, i la documentació que els fonamente.  
  
El pla de control que s'establisca inclourà, entre altres qüestions:  
a) El percentatge mínim d'expedients a revisar en cada convocatòria anual sobre el total d'expedients que hagen resultat beneficiaris, que no podrà ser inferior a l'1 %  
b) Els criteris de selecció de la mostra; es garantirà un percentatge mínim d'expedients seleccionats de manera aleatòria, però també una representació proporcional d'expedients corresponents a beneficiaris operadors productors i a beneficiaris operadors empreses.  
  
c) El percentatge mínim d'ajuda a controlar sobre el total pagat en la convocatòria corresponent.  
4. A l'efecte de control de les ajudes concedides, l'òrgan instructor portarà un registre detallat de les ajudes de minimis individuals, que haurà de mantindre's durant deu exercicis fiscals a partir de la data de concessió de l'ajuda.  
  
Onzena. Concurrència i compatibilitat amb altres subvencions  
1. Estes ajudes seran compatibles amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada; nacionals, de la Unió Europea o d'organismes internacionals, sempre que l'import total de les ajudes no supere el 100 % de les quotes de manteniment anual per control i certificació abonades per persones beneficiàries al CAECV en l'exercici corresponent a la convocatòria.  
2. Les ajudes de minimis no es poden acumular amb cap ajuda estatal relacionada amb els mateixos costos subvencionables ni amb ajudes estatals per a la mateixa mesura de finançament de risc si l'acumulació excedix la intensitat d'ajuda o l'import d'ajudes superior corresponent fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics, ni es puguen atribuir a costos subvencionables específics, es podran acumular amb altres ajudes estatals concedides en virtut d'un reglament d'exempció per categories o d'una decisió adoptats per la Comissió.  
3. D'acord amb el Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, l'import total de les ajudes de minimis concedides per un estat membre a una única empresa no dedicada a la producció primària de productes agrícoles no excedirà els 300.000 euros durant qualsevol període de tres anys.  
4. Segons l'article 5 del Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, les ajudes de minimis concedides d'acord amb este reglament podran acumular-se amb altres ajudes de minimis concedides d'acord amb el Reglament (UE) 2023/2832, de la Comissió, fins al límit màxim establit en este últim reglament. Així mateix, podran acumular-se amb altres ajudes de minimis concedides d'acord amb altres reglaments de minimis fins al límit màxim que establix l'article 3, apartat 2, del Reglament 2023/2831 (300.000 euros en tres anys).  
  
5. D'acord amb l'article 3 del Reglament (UE) 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L352, de 24.12.2013), modificat pel Reglament (UE) 2019/316, de la Comissió, de 21 de febrer de 2019, l'import total de les ajudes de minimis concedides a una única empresa dedicada a la producció primària de productes agrícoles no excedirà els 20.000 euros durant qualsevol període de tres exercicis fiscals. Així mateix, segons el Reglament (UE) 1408/2013, l'import acumulat de les ajudes de minimis concedides per l'Estat espanyol a empreses actives en la producció primària de productes agrícoles durant un període qualsevol de tres exercicis fiscals no excedirà el màxim nacional de 168.728.791 euros que s'indica en l'annex.   
  
6. Si una empresa opera tant en el sector de la producció primària de productes agrícoles com en un o més sectors, o desenvolupa altres activitats incloses en l'àmbit d'aplicació del Reglament (UE) 2023/2831, les ajudes de minimis concedides a les activitats en el sector de la producció agrícola en virtut del Reglament (UE) 1408/2013 podran acumular-se amb les ajudes de minimis concedides a este últim sector o a les activitats fins al límit màxim pertinent que establix l'article 3, apartat 2, del Reglament (UE) 2023/2831, amb la condició que el centre gestor de què es tracte garantisca, per mitjans apropiats com la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides d'acord amb el Reglament (UE) 2023/2831.  
  
7. Si una empresa es dedica tant a la producció primària de productes agrícoles com a la producció primària de productes de la pesca i de l'aqüicultura, les disposicions del Reglament (UE) 717/2014, de la Comissió, s'aplicaran a les ajudes concedides a este últim sector, amb la condició que l'estat membre de què es tracte garantisca, per mitjans apropiats com la separació d'activitats o la distinció de costos, que la producció primària de productes agrícoles no es beneficia de les ajudes de minimis concedides d'acord amb el reglament esmentat.  
  
8. El que es disposa s'entén sense perjuí de les modificacions als límits de l'import acumulat que puga establir la normativa comunitària europea, els quals seran aplicables directament.  
  
Dotzena. Normativa aplicable  
Les ajudes regulades en la present orde es regiran, a més de pel que es disposa en l'orde mateixa, pel que establix la normativa comunitària, estatal i autonòmica aplicable, que bàsicament està constituïda, en este cas, pels cossos normatius següents:  
a) El Reglament (UE) 1408/2013, de la Comissió, de 18 de desembre, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis en el sector agrícola (DOUE L 352, de 24.12.2013), aplicable a les empreses dedicades a la producció primària de productes agrícoles (Registre de productors segons el que indica la base segona), amb excepció de:  
1r. Les ajudes l'import de les quals es fixe sobre la base del preu o la quantitat dels productes comercialitzats.  
2n. Les ajudes a activitats relacionades amb l'exportació a tercers països o a estats membres; en concret, les ajudes vinculades directament a les quantitats exportades, a l'establiment i l'explotació d'una xarxa de distribució o a altres gastos corrents relacionats amb l'activitat exportadora.  
3r. Les ajudes condicionades a la utilització de productes nacionals en lloc d'importats.  
b) El Reglament (UE) 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 81588, de 15.12.2023), aplicable per a la resta de les persones operadores (Registre d'empreses segons el que determina la base segona), amb excepció de:  
1r. Les ajudes concedides a les empreses que operen en els sectors de la pesca i l'aqüicultura.  
2n. Les ajudes concedides a les empreses dedicades a la transformació i la comercialització de productes de la pesca i de l'aqüicultura, quan l'import de l'ajuda es determine en funció del preu o de la quantitat de productes adquirits o comercialitzats.  
3r. Les ajudes concedides a les empreses dedicades a la producció primària de productes agrícoles.  
4t. Les ajudes concedides a les empreses dedicades a la transformació i la comercialització de productes agrícoles, en un dels supòsits següents:  
i Quan l'import de l'ajuda es determine en funció del preu o de la quantitat de productes d'este tipus adquirits a productors primaris o comercialitzats per les empreses interessades.  
ii Quan l'ajuda se supedite a la seua repercussió, total o parcial, als productors primaris.  
5t. Les ajudes concedides a activitats relacionades amb l'exportació a tercers països o a estats membres; en concret, les ajudes vinculades directament a les quantitats exportades, a l'establiment i l'explotació d'una xarxa de distribució o a altres gastos corrents relacionats amb l'activitat exportadora.  
6t. Les ajudes condicionades a la utilització de productes i servicis nacionals davant dels productes i els servicis importats.  
c) La Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
d) La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Tretzena. Protecció de dades de caràcter personal  
1. El procediment administratiu derivat de la present norma comporta el tractament de dades de caràcter personal en el marc del que disposen el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En la convocatòria s'inclourà la informació que s'ha de facilitar a les persones interessades en relació amb les seues dades de caràcter personal, de conformitat amb el que preveuen els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
3. En el disseny dels formularis de sol·licitud i aportació documental, i en les publicacions i altres actes administratius, s'hauran de tindre en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals es tracten.  
4. En tota la gestió de les ajudes es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l'aplicació de mesures tècniques o organitzatives apropiades que permeten aconseguir la integritat i la confidencialitat de les dades.  
  
Catorzena. Transparència, subministrament d'informació, dades obertes i publicitat  
1. En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions, els subjectes beneficiaris de la subvenció hauran de complir les obligacions de transparència següents:  
a) Les entitats privades hauran de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
1r. Perceben durant el període d'un any ajudes o subvencions públiques en una quantia superior a 100.000 euros.  
2n. Perceben durant el període d'un any natural ajudes o subvencions de les entitats públiques de la Comunitat Valenciana que recull l'article 3 de la Llei 1/2022 en una quantia superior a 50.000 euros.  
3r. Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, han de publicar, en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 de la llei esmentada. Esta publicació es farà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Esta informació s'haurà de publicar a partir de l'any següent a aquell en què s'hagen superat els llindars establits i haurà de mantindre's publicada durant, almenys, quatre anys naturals.  
b) Sense perjuí de les obligacions que preveuen els apartats anteriors, totes les entitats o persones beneficiàries de subvenció hauran de fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i qualsevol altre mitjà de publicitat que es realitze de l'activitat subvencionada.  
c) Les entitats o les persones beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d'abril, en el termini de quinze dies hàbils des del requeriment. Una vegada transcorregut el termini conferit en el requeriment sense que este s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
  
2. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
3. La direcció general competent en matèria de producció ecològica col·laborarà i promourà l'adequada publicació en un lloc web global dedicat a les ajudes estatals a escala nacional o regional.  
4. A les subvencions que es convoquen o concedisquen els serà aplicable el que preveuen els articles 18 i 20 de la Llei 38/2003, de 17 de novembre, en matèria de publicitat i transparència.